Paco Rabanne

Francisco Rabaneda y Cuervo (tunnettu nimellä Paco Rabanne [’pako ra’βan]); (18. helmikuuta 1934 Pasaia (joittenkin lähteitten mukaan San Sebastián), Giputzkoa, Espanja – 3. helmikuuta 2023 Ploudalmézeau, Finistère, Ranska), oli baskilais-ranskalainen muotisuunnittelija, joka tuli 1960-luvulla tunnetuksi hätkähdyttävistä valmisvaatekokoelmistaan ja hajuvesistään. Hänen nimellään markkinoidaan yhä vaatekokoelmia, kenkiä ja laukkuja sekä hajusteita ja ihonhoitotuotteita. 

Hänet tunnetaan 1960-luvun avaruusajan muodin (Space Age Fashion) luojana yhdessä André Courrégesin, Pierre Cardinin ja Rudi Gernreichin kanssa.

 Suku ja koulutus 
Rabaneda y Cuervo syntyi Espanjan Baskimaassa vuonna 1934. Kenraali Francon hallitus teloitti hänen tasavaltalaisia kannattaneen eversti-isänsä Francisco Rabaneda Postigon Espanjan sisällissodan aikana, ja viisivuotias poika kolmen sisaruksensa kanssa muutti Balenciagan päämallimestarina (joittenkin lähteitten mukaan pääompelijattarena, Première Main) toimineen äitinsä María Luisa Cuervo Fernándezin kanssa Ranskaan vuonna 1939, jonne Cristobál Balenciaga siirsi muotitalonsa. 

Pakomatkallaan he olivat leirissä lähellä Guernican kylää, jonka saksalaiset pommittivat maan tasalle vuonna 1937. Francisco kasvoi kahden sisarensa ja veljensä kanssa Bretagnessa.

Francisco (lempinimeltään Paco) kouluttautui vuosina 1951–1963 arkkitehdiksi École national superièure des Beaux-Artissa, jossa hän erikoistui teräsbetoniarkkitehtuuriin. Hän ansaitsi samalla rahaa ja tuli tunnetuksi muotialalla aluksi nappien, laukkujen, asusteiden ja kirjontojen suunnittelijana, joka teki yhteistyötä Christian Diorin, Pierre Cardinin, Givenchyn, Nina Riccin, Elsa Schiaparellin ja Balenciagan kanssa sekä suunnitteli myös kenkiä Charles Jourdanille. Useimmat muotitalot eivät olleet kuitenkaan kelpuuttaneet hänen suunnitelmiaan, hän muisteli haastattelussaan vuonna 2017.

Hän työskenteli lähes 10 vuotta myös teräsbetoniarkkitehtuuria suunnitelleen Auguste Perret'n toimistolle.

 Muotitalo 
Vuonna 1966/1967 Rabaneda y Cuervo perusti oman muotitalon nimellä Paco Rabanne. Se tuli tunnetuksi erikoisten materiaalien, kuten muovin, paperin ja metallin runsaasta käytöstä. Ensimmäinen mallisto, jota kutsuttiin manifestiksi (Manifesto: "12 Unwearable Dresses in Contemporary Materials" - Manifesti: 12 käyttökelvotonta asua moderneista materiaaleista) ja jonka materiaaleina olivat lämpömuokattu muovi ja taottu metalli, esiteltiin Palais de Tokyossa Pariisissa vuonna 1966. Hän käytti ensimmäisenä muotisuunnittelijana näytöksessä musiikkia ja tummaihoisia malleja. Näytöksen jälkeen Rabanne julisti järkyttyneelle ranskalaiselle lehdistölle: "Ketä kiinnostaa, jos kukaan ei voi käyttää asujani. Ne ovat julistuksia."

Hän käytti asuissa myös kudottua turkista, yhteen liitettyjä nappeja, silmukoitua nahkaa ja taotusta alumiinista tehtyä neulosta. Paco Rabannen futuristinen tyyli sai maailmanlaajuista huomiota hänen elokuvaan Barbarella (1968) Jane Fondalle tekemästään puvustuksesta. Hän suunnitteli yhdessä Julie Harrisin kanssa asuja James Bond filmiin Casino Royale vuonna 1966.

Hän suunnitteli myös kertakäyttöisten, nailonilla vahvistetusta paperista valmistettujen hotellipyjamien ja mekkojen malliston, jota oli tarkoitus myydä automaateissa lentokentillä. Metallipaloista tehtyihin asuihin hän sai innoituksensa Ranskan kansallissankarittaren Jeanne d'Arcin haarniskasta. Metallipukujen ylle saamisessa ja poisriisumisessa tarvittiin yleensä työkaluja kuten pihtejä ja muovista valetut tiukat korsettiyläosat jouduttiin leikkaamaan auki, jotta ne saatiin riisuttua.

Hänen muusiaan olivat Françoise Hardy, Brigitte Bardot, Jane Birkin, Jeanne Moreau ja Audrey Hepburn, joka käytti metallipaljettipukua Stanley Donenin menestyselokuvassa Peukalokyydillä vihille vuonna 1967. Kuuluisa taidekerääjä Peggy Gugggenheim oli hänen ensimmäisiä asiakkaitaan.

Paco Rabannen parfyymituotanto sai alkunsa vuonna 1968 yhteistyössä katalonialaisen hajuvesi- ja muotikonserni Puigin kanssa. Ensimmäinen naisten tuoksu oli nimeltään Calendre (1969) ja miesten tuoksu Pour homme (1973). Vuonna 1979 lanseerattiin tuoksu Mētal, La Nuit (1985), XS (1993), Paco (1996), Ultraviolet (1999), Black XS (2005), Black XS pour Elle (2007) ja vuonna 2008 lanseerattu 1 Million, joka palkittiin parhaana miestentuoksuna sekä pakkauksensa ja mainoskampanjansa ansioista vuonna 2009 sekä Lady Million tulivat kuuluisiksi. Vuonna 1976 Paco Rabanne rakensi oman hajuvesitehtaan Ranskan Chartresiin. Hän oli ensimmäisiä, joiden hajuvesiä myytiin verkossa jo 1990-luvun puolivälissä.

Hän oli läheinen ystävä maanmiehensä Salvador Dalín kanssa, jonka edustama dadaismi ja surrealismi vaikuttivat häneen suuresti. Dalí kehuskeli ettei Espanjassa ollut muita neroja kuin hän itse ja Paco Rabanne. Coco Chanel letkautti: "Rabanne ei ole muotisuunnittelija vaan metalliseppä". Hänen metallilenkeistä valmistettuja asujaan on verrattu keskiaikaisiin rengashaarniskoihin. Rabannen suunnittelemia asuja talletettiin vuonna 1968 Museum of Modern Artin eli MOMAn kokoelmiin New Yorkissa.

Hän on sanonut: "Kiellän ketään suunnittelemasta hattua, takkia tai mekkoa, jota ei ole ennen tehty ... Ainoa uusi alue muodissa on uusien materiaalien löytäminen."

Paco Rabanne on palkittu muotisuunnittelustaan useita kertoja. Vuonna 1967 hän sai André Courrèges palkinnon. Vuonna 1977 hän sai Aiguille d'Or (Kultainen neula) muotialan palkinnon. Vuonna 1990 hän sai muotialan arvostetuimman Dé d'Or (Kultainen sormustin) palkinnon parhaasta vuoden 1990 kevät-kesä Haute couture kokoelmasta, joka jaettiin ensimmäisillä Kansainvälisillä muotifestivaaleilla Pariisissa.

1990-luvulla Rabanne siirtyi käyttämään metallin sijaan pehmeämpiä materiaaleja kuten sofrina ja amaretta tekonahkaa. Hän teki kuten muutkin pariisilaiset muotisuunnittelijat: valmistajille myönnettiin 140 lisenssiä, valmisvaatemallisto miehille lanseerattiin vuonna 1983 ja naisille vuonna 1990.

 Viimeiset vuodet 
Paco Rabanne luovutti muotitalonsa espanjalaiselle Puig-muotikonsernille vuonna 1987, lopetti muotisuunnittelun vuonna 1999 ja kaiken suunnittelutyön lopullisesti vuonna 2009. Hän kiinnostui erilaisista esoteerisistä filosofioista, kuten sielunvaelluksesta ja numerologiasta. Hän oli valinnut muotitalonsa nimen numerologisin perustein, koska siinä oli 11 kirjainta.

Hän aiheutti kohua väittämällä olevansa 75 000 - 78 000 vuotta vanha, murhanneensa Tutankhamonin, olleensa prostituoitu Ludvig XV:n aikana, tavanneensa Jeesuksen/Jumalan kolme kertaa sekä kohdanneensa ulkoavaruuden olioita ja oli vakuuttunut siitä että avaruusasema Mir tulee syöksymään maahan ja tuhoamaan Pariisin. Hän kirjoitti näistä kokemuksistaan muistelmissaan Journey: From One Life to Another (1997).

Hän lahjoitti pois suuren osan omaisuudestaan. Paco Rabanne kuoli 88-vuotiaana haimasyöpään kotonaan Portsallissa, Koillis-Bretagnessa.Paco Rabanne, Couturier of the Space Age, dies at 88. The New York Times, 3. helmikuuta 2023.

 Perintö 
Paco Rabannen vetäydyttyä muotitalostaan vuonna 1999, hänen valmisvaate -mallistonsa jäivät tauolle. Mallistojen valmistus aloitettiin uudelleen vuonna 2011 Manish Aroran luovassa ohjauksessa. Nykyinen pääsuunnittelija on Julien Dossena, joka otti tehtävän vastaan ​​vuonna 2013.

 Galleria 

 Aiheesta lisää 

 Fashion Rabanne Official Site 

 Katso myös 

 André Courrèges

 Lähteet 

 Aiheesta muualla 

Luokka:Espanjalaiset muotisuunnittelijat
Luokka:Kosmetiikkamerkit
Luokka:Muotitalot
Luokka:Ranskalaiset muotisuunnittelijat
Luokka:Vaatemerkit
Luokka:Vuonna 1934 syntyneet
Luokka:Vuonna 2023 kuolleet